khistorydata/jeongjo-sjw-relations huggingface dataset:
정조 9년
司直金鍾秀疏曰。伏以。天誅底訖。賀儀載擧。按獄賤臣。倍切慶忭。而滓穢之蹤。旣不敢復近京輦。息偃田廬。又非私心所能安。玆不得不馱疾致身於過江之地。留章徑歸。遙望五雲。神精飛越。臣向叨京兆。猥陳辭本。聖批隆重。赫日中天。字字感泣。不知死所。噫。臣僇人也。凡係官職之事。雖無去就之可論。至於國有慶禮。豈不欲少伸忱誠。而身名已敗。面目難施。按獄一出。尙愧昌被。咫尺庭班。廁身無路。情雖悲憐。迹涉慢蹇。臣罪至此。實合萬死。伏乞聖上。亟命有司勘臣重譴焉。抑臣於田民賜給之命。有不勝惶蹙慙愧者。噫。今此諸逆之勦滅。實關宗社之慶。若有神天之助。罔非人力所能及。而若論其躬探賊穴。手執眞贓者。則金履容是也。特以其無路自達。要臣於赴召之路。以爲轉聞之地。故臣於登對之時。只擧目下所聞見而已。聖明在上。臣雖欲因人爲功。有不可得。至若逆恭島中之言。不過是自下傳說所聞。而敷奏贊劃。臣無與焉。則由前由後。臣有何毫髮可紀之勞。而乃以土地臧獲。朝家所以待勳臣者。容易施之。不少難愼也耶。且以朝家事面言之。以此而施之。地賤位卑者。縱屬僭賞。尙爲後勸。臣雖亡狀。職忝崇秩。朝家所以視之者。宜有不同。此亦豈非朝家所當留意顧惜處耶。臣本百不猶人。而猶有一段廉恥。誠不忍以懷恩畏威之故。冒受罔功之賞。以負微臣本心。傷國家大體也。嗚呼。臣之頂踵毛髮。皆殿下賜也。到今尙安敢强作情外之語。以爲自欺欺天之計哉。斷斷此心。神鬼鑑臨。儻蒙聖明。淵然深思。亟寢成命。則公私兩得。上下皆光。而殿下之所以賜臣。臣之所以受賜於殿下者。視土地臧獲。相去萬矣。臣不敢猥煩枝辭。所仰視者。唯天日之明。曲垂容光之照而已。伏地顒俟。汗淚交逬。臣於治疏將上之際。得伏見大司諫李義行疏本。歷論近來掌獄之臣。疎漏傅輕之失。仍以福榮之用次律。大加非斥。辭嚴義正。噫。臣罪臣自知之。奚但一福榮律名之失當而已哉。當逆恭凶招之出。小大諸臣。莫不骨靑心戰。以爲夏賊復出。而同情窮覈之道。适雲同律之請。卒未能碎首沬血。感激天聽。則臣死之義。掃地盡矣。福榮之窮凶情節。亦豈可但以知情論。而定律之際。又失爭難。追思至今。無往非罪。公議峻發。亦云晩矣。慙悚之極。略效自劾之義。乞降威罰。以爲不善按獄者之戒焉。臣無任戰恐祈懇之至。答曰。省疏具悉。田民之錫。予亦非得已。無怪乎力辭。而朝廷擧措。務存事面。相箚旣發之後。將以何辭靳許之。箚末附陳事。不容如是過引。卿其勿辭領受。俟間上來。
정조 9년
知事具善復疏曰。伏以。臣卽伏見傳敎下者。繼又伏承批旨。丁寧懇摯之意。溢於十行。大聖人體下之恩。豚魚可感。而畢竟田民之典。亦及臣身。仍下勿辭領受之命。臣誠惶隕愧恧。罔知攸措也。噫。臣之前疏血懇。卽苦心而非飾讓。卽爲國而非爲身。伏想聖明。亦有所俯燭矣。臣以世祿之裔。又復受恩罔極。以職則重任也。以秩則崇班也。臣雖無狀。亦具秉彝。若無休戚與同。湯火亦蹈之心。則是眞所謂不有天殃。必有人禍者也。況於聞變之後。入而陳達。出而參閱。乃是臣子之常分。天討之常典。若因此而萌一毫希功之念。其所獲罪於神明者。不但止於貪天之誅。媒榮之譏而已。此臣所以自聞大臣請賞之後。驚心焦思。繞壁無寐者。不專在於或有意外重大之慮。雖在微末之典。猶欲必辭乃已者也。今此寵賚。顧何等重賞也。田是錫土。民乃賜獲。除非有大功勞者。毋得與焉。臣若瀆擾之是懼。晏然冒受。便若固有。則是日前之披瀝心肝者。不過爲假飾而已。臣雖無似。豈忍爲此哉。臣情到此。其亦慽矣。若乃累綜核之政。貽四方之議。臣不暇每每陳列。伏乞聖慈。俯垂矜憐。亟收賜與之命。以卒終始之澤。千萬幸甚。臣無任屛營祈懇之至。答曰。省疏具悉。判敦寧批悉諭。賞典豈可反汗。卿其勿辭領受。
정조 9년
行副司直徐有隣。禮曹判書李在簡。兵曹參判金尙集疏曰。伏以。亂逆底平。王章克伸。憤洩神人。歡均朝野。臣等卽伏見前大司諫李義行疏本。則盛陳近來掌獄之臣疎漏傅輕之失。而仍以福榮之竟議次律。論斥備至。臣等按獄疎漏之罪。豈但福榮事而已哉。噫嘻。凡今臣庶。一聞夏賊二字。其孰不臆塞骨靑。而臣等不忠無狀。苟然食息。垂及一年矣。今番恭賊。卽一夏賊。而卽不能碎首天陛。沬血爭執。嚴覈其同情。倂與末稍用法。而反居夏賊之下。臣死之義。掃地無餘。此其罪已合萬隕。而雖以福榮事言之。締結京外。占據巢窟。捐萬金而嘯聚。連三道而排布者。莫不以福榮爲歸宿。則論以國法。大則不道。小則同參。卽是準備之律。而乃緣臣等忱誠淺薄。定律之際。又不能爭難。乃使凶逆之誅。只止一身。莫嚴之法。反屈三尺。至今追思。惶汗浹背。人言之來。固所甘心。慨然之斥。猶屬曲恕。臣等聚首震懍。撫躬慙恧。玆敢聯陳短章。仰瀆崇嚴。伏乞聖明。俯垂諒察。明降威罰。以爲人臣不職者之戒焉。臣等無任屛營祈懇之至。答曰。省疏具悉。卿等勿辭行公。
정조 9년
乙巳四月十一日巳時。上御誠正閣。右副承旨入侍時。右副承旨金載瓚。記事官朴能源。記注官金健修。記事官金鳳顯。以次進伏訖。上曰。歲抄單子。注書出去持入。可也。賤臣承命捧入。上曰。褒貶居中居下。姑勿頒布。持入。可也。賤臣承命捧入。上曰。左承旨入侍。出榻敎李文源進伏。上曰。今日之雨。誠幸於民事矣。文源曰。一霈周洽。足慰田家望望之心矣。上曰。似有晴意乎。文源曰。日氣甚燠。似不快霽矣。上謂載瓚曰。儒生有望科之心乎。載瓚曰。儒生等皆以爲。今番討逆後。必有慶科云矣。上曰。夏節則農務方殷。秋間則監試相値。未知何時設行。爲合事宜。予欲以此問議于時原任大臣矣。仍命書禮曹草記批旨訖。命退。諸臣以次退出。
정조 9년
乙巳四月十一日申時。上御誠正閣。坐直承旨入侍時。左副承旨洪仁浩。假注書李敬五。記注官金健修。記事官金鳳顯。以次進伏訖。上命書院議啓辭批旨。又命書時原任大臣箚批。司直金鍾秀。知事具善復疏批。又命書傳敎曰。雲峯君杺。銀溪君楔。竝百官加親授。又命書傳敎曰。中官劉仁默高玄鉄。竝百官加親授。以慶尙監司啓本。罪人金亮基等究覈馳啓事。命書傳敎曰。一日滯獄可悶。啓本跋辭。俱有意見。竝依此施行事。回諭。又命書傳敎曰。近頗惜乾。方切望雨。今日霈澤。幾踰數寸。言念民事。萬萬幸甚。近以狀辭觀之。嶺南則雨澤猶不至慳閟。而兩湖則多有未沾足處云。今番雨後農形。詳細狀聞事。令廟堂分付。仍命退。承史以次退出。
정조 9년
行都承旨尹蓍東坐。行左承旨朴祐源坐。行右承旨李文源坐直。左副承旨洪仁浩坐。右副承旨趙城鎭未肅拜。同副承旨閔台爀坐直。注書朴能源仕一員未差。假注書李敬五仕直。事變假注書申驥顯仕。
정조 9년
李文源。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
洪仁浩啓曰。判尹徐浩修特敎申飭之下。達曙催促。終不承膺命牌。事體何等至重。而懸牌經宿。尤極未安。從重推考。何如。傳曰。允。若此則此重臣甘作自廢之人乎。如是敦迫。豈但爲重臣地。卽爲大臣家也。爲大臣也。朝臣之蹤跡疎逖者。亦有被人彈劾。情地臲卼。則猶且極力昭晰。期於供職。又況此重臣。在自己。元無遭罹之可言。而外此人言。業已洞釋無餘。到今卽膺召命。道理當然。命牌事體。何等莫重。掛置闕外。已至經宿。以此以彼。處義萬萬乖當。亦有下敎者。仍以前牌催促。使之入侍。
정조 9년
尹蓍東啓曰。同副承旨李東泰。今日不爲仕進。卽爲牌招。何如。傳曰。許遞。前望單子入之。
정조 9년
李文源啓曰。合辭方張之時。兩司無詣臺之員。大司憲金頤柱。執義李東郁。引避退待。已至經宿。尙未處置。事甚未安。除在外陳疏入啓外。未肅拜呈告人員。竝卽牌招。何如。傳曰。允。
정조 9년
以水剌間所用把子等進排事粘連手本。傳于閔台爀曰。不待手本判下。聞已輕先進排云。當該官員推考。
정조 9년
備邊司薦望。以尹得逵爲濟州牧使。
정조 9년
傳于閔台爀曰。差使員上來。守令當日下送。
정조 9년
傳于閔台爀曰。當該司謁推考。
정조 9년
傳于尹蓍東曰。右承旨右副承旨許遞。前望單子入之。
정조 9년
承旨前望單子入之。朴祐源趙城鎭落點。
정조 9년
傳于閔台爀曰。新除授承旨牌招察任。
정조 9년
傳于尹蓍東曰。成川府使有闕。代今日政差出。
정조 9년
尹蓍東。以吏批言啓曰。宗簿寺正金㙔除拜後。過限未肅拜。依例改差。何如。傳曰。允。
정조 9년
有政。吏批。判書李命植進。參判李敬養式暇。參議黃昇源進。行都承旨尹蓍東進。以李敬一爲副應敎。徐命存爲司圃直長。
정조 9년
再政。以金宇鎭爲大司成。盧廷良爲宗簿正。申宅權爲昌陵參奉。金載瓚爲成川府使。鄭尙淳爲判尹。尹坊爲大司憲。洪周萬爲執義。韓光近爲司諫。李秀夏崔景岳爲掌令。金熙朝爲持平。金履鏞爲獻納。李晴爲正言。
정조 9년
兵批。判書趙時俊。參判金尙集。參議李亨元病。參知柳誼入直進。右承旨李文源進。副護軍柳文植田翊顯李東植金樂淳。副司直李東泰嚴思晩。
정조 9년
傳于閔台爀曰。右承旨入侍。
정조 9년
閔台爀啓曰。守令署經事。命下矣。憲府旣已署經諫院。則大司諫李度默。正言白師謹。疏批未下。司諫韓光近在外。獻納金履鏞。正言李晴牌不進。不得擧行云。何以爲之。敢稟。傳曰。違牌及在外人許遞。前望單子入之。待下批牌招署經。
정조 9년
臺諫前望單子入之。司諫尹長烈。獻納李師濂。正言李敏采。落點。
정조 9년
傳于李文源曰。召對爲之。
정조 9년
傳于李文源曰。明日當由月覲門。展拜景慕宮。該房知悉。
정조 9년
傳于閔台爀曰。明日出宮門路。以貳極門爲之。
정조 9년
閔台爀啓曰。明日景慕宮展拜時。承旨不可不備員。而新除授右副承旨趙城鎭。前以成川府使。時在任所。合有變通之道。何以爲之。敢稟。傳曰。許遞。前望單子入之。
정조 9년
閔台爀。以禮曹言啓曰。觀此全羅監司李在學。以南原崔遈孝行請閭事。上言査實狀啓。則論列邑報。附陳己見。令該曹稟處矣。崔遈孝行。旣如是純至。至載於刊行邑誌。則不可謂事在久遠。有難徵信。而鄕里之誦傳。士民之聯狀。亦可見公議之不泯。邑報道啓。旣無異議。其在褒揚之道。宜施棹楔之典。事係恩典。不敢擅便。上裁。何如。傳曰。特爲旌閭。可也。
정조 9년
朴祐源。以禮曹言啓曰。日前因使臣移關。今十五日咨文。到慕華館時。細仗鼓吹前導。本曹堂郞陪進之意。草記蒙允矣。卽接回還謝恩使移文。則今十三日進定入京云。以十三日擧行之意。敢啓。傳曰。知道。
정조 9년
閔台爀。以禮曹言啓曰。今此討逆慶科。以何間設行當否。問議時原任大臣草記批旨中。秋季冬初此二朔。農時旣過。隆寒未屆。趁此時設行。最似穩便。而朝聞筵臣言。納禾之節。民間役役。反有倍於耕耘云。今此收議之擧。蓋以九十月爲持難故耳。觀此李判府獻議。與筵臣言無異。卿等各具意見。獻議事。命下矣。判書臣在簡之意。慶科不宜遲延。所當趁速設行。而今朔已半。來月旬後則天氣漸熱。刈麥方張。其間三十日之內。知委咸聚。不無窘速之患。至於九十月納禾之役役。雖云不下於耕耘。而赴擧人之齎糧上來。此時最勝。式年東堂。亦無所掣礙。若以九晦十初。定日設行。則似合便當。參判臣時偉之意。則今此科期收議。以事勢言之。則九十月似爲便當。而以事面言之。宜速而不宜遲。槪討逆試士。非特同慶而已。亦寓布告八方之意。固不可遲待秋成。況今年九十月。則反與東堂相値。遠地儒生。易有岐礙難便之端。惟此慶科。恐當以事面歸重。伏惟上裁云。參議臣祖承之意。則討逆慶科。恐不宜差遲時月。而今朔之內。知委八路。咸集遠人。勢無以也。仲夏以後。農務方殷。天氣漸熱。儒武來往之弊。有不可不念。且八月則監試東堂。連爲相値。實有掣礙之端。至於秋季冬初。雖是收獲之節。旣異耕耘之時。役車稍暇。齎糧有足。以九十月間。擇吉設行。事合便宜云矣。敢啓。依成均館草記批旨。施行。可也。
정조 9년
李文源。以兵曹言啓曰。僉知中樞府事崔炅。素患痰癖之症。近益添劇。時月之內。無望供職。呈狀乞遞。西樞雖是閑局。不可一向虛帶。改差。何如。傳曰。允。
정조 9년
李文源。以成均館大司成意啓曰。因禮曹草記。國子長明朝進詣泮宮。招致居齎鄕儒。詳問便否。仍令書進所懷。自本館枚擧草記事。命下矣。臣伏奉聖敎。馳詣泮宮。招集居齎鄕儒。以聖敎內辭意。一一詢問。則諸生等。書進所懷。以爲今番逆變。實是窮天地亘古今所無之逆。而何幸王章快伸。賀儀誕擧。中外臣民之慶。曷有其極。惟我聖上。軫念鄕儒齎糧之弊。以科期早晩。博詢廟堂。至及韋布。臣等聚首攢手。伏不勝頌祝之至。討逆慶科。事體至重。固不宜一時遲延。雖以鄕儒事勢言之。秋成以後。農務之役役。有甚於夏節耕耘之時。且今年穡事。幸得豐稔。而四五月之間。麥農登場。裹糧往來。別無艱乏之慮。設科志慶。不待秋後。從近設行。實爲多士之至願云矣。敢啓。傳曰。若以四五月內設行。則今朔只餘十餘日。不但遠道儒武。無以趁期上來。居在中道者。亦當窘速。至於來朔。毋論旬後念前。難以設場。勢將退定於秋冬間。而若以收獲方張爲念。則差待滌場後試取。猶不至踰歲。文武科初試。以十月念前後。令該曹擇入。此槪爲鄕儒之意。爾等知悉事。爾其宣諭。可也。
정조 9년
李文源。以義禁府言啓曰。有臣等不得循例擧行事。草記批旨內。以量處爲批之故。臺啓旣停。此亦量處。卿等何不擧行乎。若此則上下相持。將無出場之日乎。卽爲擧行後。草記事。命下矣。臣府之前後覆難。實出愼重之意。而聖批屢下。有不敢一向瀆擾。不得已。依傳敎竝放送之意。敢啓。傳曰。知道。
정조 9년
閔台爀。以漢城府言啓曰。大逆不道罪人瑮。河東府所建家舍撤毁。田畓財産。一一査出。修成冊。一件報戶曹。一件報臣府。而擧行形止。卽爲狀聞事。曾已祕關矣。自本道。家舍則撤毁。財産則修成冊報來。故別單書入之意。敢啓。傳曰。田畓家舍。已因宣傳官狀啓。向令訓局句管以補支放之資。今無更屬他衙門之事。以此別單。出給該營。書冊付之糧餉廳。仍令自本官發賣。以爲從便區處之地。可也。
정조 9년
李文源。以刑曹言啓曰。窮凶極惡。萬剮猶輕。大逆不道罪人斗恭兄斗榮弟斗章。竝令移囚縣獄事。命下矣。夏賊之支屬親黨。爲今臣子者。誓不忍一日共戴。而曾未能窮極誅治。殄滅無遺。又出一恭賊矣。夏賊凶言。恭賊以其姪而勸成。則恭賊凶言。斗榮斗章之爲其同生者。亦豈有不聞不知之理乎。嚴鞫得情。獄體當然。而只令囚繫。尙稽适雲之已例。輿情憤鬱。容有其極。若其妻孥之出付畿獄。蓋畢竟用法。無關於鄕獄之姑且移囚。婦女幼稚。稍間於榮章之年紀長大。成命之下。雖不得不擧行。至於榮章兩囚。旣非待年之類。且慮無所不到。則其何可一體移囚。晷刻容貸於覆載之間乎。寧被方命之罪。萬無奉承之望。伏地竢譴。不勝惶恐之意。敢啓。傳曰。依初下敎擧行。
정조 9년
乙巳四月十二日辰時。上御誠正閣。右承旨右副承旨入侍時。右承旨趙鼎鎭。右副承旨金載瓚。記事官朴能源。記注官金健修。記事官金鳳顯。以次進伏訖。上曰。都承旨左承旨入侍。出榻敎尹蓍東李文源進伏。上曰。政官牌招開政。出榻敎命書榻敎曰。新除授承旨牌招察任。上曰。判尹入來與否。注書出去。知入。可也。賤臣承命出問。回奏曰。聖敎之下。義難屢違。而目下情勢。萬萬惶蹙。職名未解之前。不敢入來云矣。上曰。如入侍。則當有曲諒之道。注書更問以奏。可也。賤臣出問。以謹當依下敎入來之意。還奏。上曰。入侍。可也。賤臣出。與漢城判尹徐浩修偕入進伏。上曰。卿之一向辭遜。過矣。自今勿復固辭。出入周行。可也。浩修曰。臣之情地。豈有一分可强之勢乎。人言罔極。雖飭敎再三丁寧。而冒沒入闕。有所不敢矣。俄伏承曲諒下敎。故不得不入來。而亦涉放恣。實無束帶抗顔之勢矣。上曰。人言極怪極怪。此不可以彈駁論也。何必呶呶爭辨。卿之地處。異於他人。義同勳戚。豈可因此而便訣乎。浩修曰。聖敎若是勤摯。臣雖至愚。豈無奉承之意。而第臺言。殆同急書。臣何可冒沒出仕乎。上曰。卿豈可以是自廢乎。然必欲一伸情理似然。予當曲諒。此後則勿復更辭。可也。仍命書傳敎曰。召見重臣。蓋欲面諭予意。兼爲因此進身。所叨職名之一欲銜解。揆以廉隅。在所固然。此而迫束。殊非爲其家之意。判尹徐浩修本職。今姑許遞。命浩修先退。又命書傳敎曰。麥嶺已屆。民事自此可以就緖。若待狀本來到。拖至深夏。濟州牧使嚴思晩。許遞。其代另擇擬薦之意。言于廟堂。上曰。承旨前望單子入之。閔台爀落點。仍命出牌。命退。諸臣以次退出。
정조 9년
乙巳四月十二日申時。上御誠正閣。召對入侍時。參贊官閔台爀。侍讀官趙弘鎭。檢討官成種仁。待敎李崑秀。假注書李敬五。記注官承膺祚金健修。以次進伏訖。上命讀心經。弘鎭等讀奏訖。上命陳文義。弘鎭曰。治心治躬。分屬禮樂。敬之一字。雖言於致禮。敬是徹上徹下成始成終貫動靜該存省之工。伏願益加居敬之功焉。上曰。其言甚好矣。種仁曰。心爲一身之主宰。敬爲一心之主宰。先儒固已言之。而敬之一字。亦不但整齊嚴肅。必須涵養於靜時。乃可收功於動處。伏況我殿下。養心之工。居敬之要。臣固欽仰之不暇。而至於幽獨之處。宴息之時。間斷或易。伏願益懋存養之功焉。上曰。其言亦好矣。崑秀曰。此云自成童至入學。不撤琴瑟。玉不去身者。備言蒙養之方也。匹庶敎子之術。如是其勤摯。至於日用左右之物。亦莫不靜好。況帝王家敎導之方乎。顧今王世子邸下。睿質天成。雖未及就傅入學之齡。而知思日開。敎諭宜早。凡於遇物之際。益勉躬敎之方。是臣區區之望也。上曰。所奏好矣。台爀曰。儒臣及閣臣。旣已悉陳。臣無可達之辭矣。上命書傳敎曰。農務方殷。此時守令。不可曠官。已肅拜未下直守令。皆令明日辭朝。如有未署經人。兩司諸臺牌招。今日署經。又命書傳敎曰。署經有命。引避及在外臺諫許遞未差之代。今日政差出。待下批牌招。上曰。左承旨入侍。出榻敎仍命退。承史以次退出。
정조 9년
乙巳四月十二日酉時。上御重熙堂。左承旨入侍時。行左承旨朴祐源。假注書李敬五。記注官金健修。記事官李崑秀。以次進伏訖。上命書榻敎曰。大司成牌招。上曰。大司成入侍。出榻敎健修承命出。與大司成金宇鎭偕入進伏。上曰。領府事之病。近復。何如。宇鎭曰。症勢乍減。而尙未脫危矣。上命書成均館草記批旨。命大司成進詣泮宮頒布。宇鎭承命先退。以濟州牧使望單子。命書傳敎曰。首望方在閫任。若待其交龜上來。舊牧使其將再準瓜。更擬以入之意。言于廟堂。仍命退。承史以次退出。
정조 9년
行都承旨尹蓍東坐。行左承旨朴祐源坐。行右承旨李文源坐。左副承旨朴天行奉命在外。右副承旨洪仁浩坐直。同副承旨閔台爀坐直。注書朴能源仕一員未差。假注書李敬五仕直。事變假注書未差。
정조 9년
李文源啓曰。明日再明日。國忌齋戒正日。試射頉稟。傳曰。知道。
정조 9년
大駕詣景慕宮展拜後。奎章閣政院玉堂藥房口傳問安。答曰。知道。
정조 9년
傳于朴祐源曰。右承旨入侍。
정조 9년
閔台爀啓曰。守令署經事。命下矣。憲府旣已署經。而諫院則大司諫李度默。正言白師謹疏批未下。司諫尹長烈。獻納李師濂在外。無以備員。不得擧行云。何以爲之。敢稟。傳曰。一司除署經。
정조 9년
傳于李文源曰。使臣留待。
정조 9년
傳于尹蓍東曰。左承旨入侍。
정조 9년
閔台爀啓曰。事變假注書申驥顯。身病猝重。勢難察任。今姑改差。何如。傳曰。允。
정조 9년
李文源。以禮曹言啓曰。因成均館詢問鄕儒草記。傳曰。若以四五月內設行。則今朔只餘十餘日。非但遠道儒武。無以趁期上來。居在中道者。亦當窘速。至於來朔。毋論旬後念前。難以設場。勢將退定於秋冬間。而若以收獲方張爲念。則差待滌場後試取。猶不至踰歲。文武科初試。以十月念前後。令該曹擇入事。命下矣。卽令日官推擇。則討逆庭試文武科。初試來十月十六日。殿試同月二十一日。放榜同月二十八日辰時爲吉云。以此日時。知委擧行。何如。傳曰。知道。
정조 9년
閔台爀。以吏曹言啓曰。長寧殿別檢金載翼呈狀內。身病猝重。勢難察任云。今姑改差。何如。傳曰。允。
정조 9년
閔台爀。以兵曹言啓曰。景福宮衛將金厚鎭。身病猝重。旬月之內。無望供職。呈狀乞遞。輪番之任。不可久曠。改差。何如。傳曰。允。
정조 9년
閔台爀。以訓鍊都監言啓曰。本局千摠許侙。身病甚重。勢難察任。改差。何如。傳曰。允。
정조 9년
朴祐源。以禁衛營言啓曰。今四月十三日。大駕詣景慕宮展拜時。依兵曹啓下節目。建陽門入直鄕軍三十名除出。元入直把摠尹壽民率領。宮大門外把守。而待標信擧行之意。敢啓。傳曰。知道。
정조 9년
正言李敏采啓曰。臣以處則單微。以人則淺陋。明時占科。已極僥濫。淸道廁跡。初非夢想。惟以奔走於郞署。殫竭於下邑。爲一分報效之道。而至於臺閣之職。爲任自別。除非言議風采。有足以正朝廷勵一世。則莫宜居之也。審矣。且今世道澆亂。凶逆層生。其所以掄揀臺臣。尤宜審愼。如臣膚淺凡庸之資。百不猶人。萬不近似。而諫院新除。忽下於待罪西邑之時。卽以在外。幸蒙遞改。而曾未幾何。除旨復降。臣於是瞿然而驚。瞠然而疑。不知何以得此於聖明之時也。矧今西邑之解由。尙今未出。揆以格例。尤不敢晏然蹲冒。請命遞斥臣職。傳曰。勿辭。亦勿退待。
정조 9년
刑曹啓目粘。殺獄罪人張貴才等獄事云云。依前同推。期於輸情。干犯申千年。以次律勘處。其他干連諸人放送事。竝以分付爲白乎旀。今此一獄兩囚。五年抛置。屢經審理。一不擧論。致此金女之鳴冤者。有乖審克之意。前後道臣。竝推考。何如。判付啓。載寧郡殺獄罪人張貴才申千年等獄事段。初覆檢狀及同推査推時供招。有多少疑晦之端是如乎。蓋此獄元犯。非張則申。而兩囚互相推諉。各自立證。旣乏摸捉之方。又無究覈之路。千年則發明之說。可知有口辯。貴才則變幻之招。專出於愚蠢。檢狀結語。雖以貴才。斷定元犯。而細觀前後詞案。或涉漫漶。或歸抑勒。俱無證據之的確是如乎。首起鬧場。蹴踏役夫者。千年也。踵到筒邊。踢擠監官者。貴才也。先卜之被打昏仆也。貴才分明在傍。千年爲之作證。而貴才在處。千年亦在。則始蹴終踢。同惡相濟者。元無彼輕此重之殊。所謂首從之分定。太欠詳悉是旀。至於毆打先卜之說。獄中懇乞之言。不過出於千年之口。無他參見參聽之人。豈可以千年圖脫之奸計。遽然取信。輕決重獄乎是旀。貴才之變招。雖似殊常。千年之對供。亦多可疑。其曰貴才之打先卜也。左執䯻右執杖。以杖撞擊先卜之胸膛云者。尤不成說。千年等。鬪鬨中一人。而伊日日暮且雨。渠則何暇察人之下手節次。若是其明白記有乎是旀。筒役已撤。役夫盡散。渠獨不歸。抑又何故乎是旀。胸膛傷處。果是杖㾗。則其㾗必當橫長斜亘。而屍帳中。只以圍圓尺餘懸錄。焉有如許杖㾗乎。以此以彼。違錯多端。安知非千年。渠自毆踢。反欲諉之貴才者耶。詞證不備。情實難辨。一獄兩囚。決折無期。大非所以審克之意。道臣所引律文。亦未知其襯似。貴才千年等。特從疑輕之典。不至太失刑。竝令道臣嚴刑定配爲旀。其餘九人等放送事。道伯推考事。竝只依回啓施行爲良如敎。
정조 9년
大司諫李度默。執義洪周萬。副應敎李敬一。掌令崔景岳。持平李崇運。校理趙弘鎭申耆。副校理嚴思憲。正言李敏采白師謹。修撰成種仁安策啓曰。請黜置罪人鄭致達妻。亟令王府。快正典刑。以洩神人之憤。請物故罪人德相亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答曰。不允。
정조 9년
大司諫李度默。執義洪周萬。掌令崔景岳。持平李崇運。正言李敏采白師謹啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請亟令王府。夏賊之親屬奴傔。嚴加鞫問。請亟寢夏賊子女待年用法之命。英材斗恒。更令王府。設鞫得情。快正典刑。少洩一國臣民之憤。請物故罪人衡。亟命王府。施以孥籍之典。請梟示罪人烱采。亟命王府。快施孥籍之典。請大逆不道罪人斗恭親屬應坐之類。一依适雲例擧行。答曰。不允。
정조 9년
掌令崔景岳啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請逋廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。請李光殷設鞫嚴問。期於得情。依律處斷。請慶源府定配罪人道夏。渭原郡定配罪人烱魯。亟寢發配之命。仍令王府。設鞫得情。夬正王法。請白放罪人益榮。亟命王府。設鞫嚴覈。期於得情。夬施當律。新除授掌令李秀夏。時在洪忠道舒川地。請斯速乘馹上來事下諭。答曰。不允。下諭事。依啓。
정조 9년
正言李敏采啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請荐棘罪人樂彬。亟令王府設鞫。一竝究覈。明正典刑。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得浮亟令王府。設鞫得情。請李光殷設鞫嚴問。期於得情。施以當律。請慶源府定配罪人道夏。渭原郡定配罪人烱魯。亟寢發配之命。仍令王府。設鞫得情。快正王法。新除授司諫尹長烈。時在京畿長湍地。獻納李師濂。時在交河地。請竝斯速乘馹上來事下諭。答曰。不允。下諭事。依啓。
정조 9년
乙巳四月十三日辰時。上詣景慕宮。展拜入侍時。行都承旨尹蓍東。行左承旨朴祐源。行右承旨李文源。左副承旨洪仁浩。同副承旨閔台爀。記事官朴能源。假注書李敬五。記事官金鳳顯尹行任。二提學吳載純。檢校直提學徐有防。檢校直閣徐龍輔。待敎李崑秀。藥房提調徐有隣。以次侍立。上具翼善冠衮龍袍。乘輿出貳極門。由月覲門詣景慕宮。就版位。行禮如儀訖。仍詣廟內奉審。命提調進前。本宮提調鄭昌聖承命進前。上曰。龕內有頉處。從近修改。好矣。仍還入齋殿。命左副承旨入侍。仁浩敬五鳳顯行任。以次進伏。上曰。兼春秋往領府事家。問病以來。鳳顯承命退。上曰。使行何時當入城。問于畿營以奏。可也。仍乘輿。出日瞻門。由月覲門貳極門還內。諸臣以次退出。
정조 9년
乙巳四月十三日巳時。上御誠正閣。右承旨入侍時。行右承旨李文源。假注書李敬五。記事官李崑秀尹行任。以次進伏訖。上曰。承旨前望。以朴天行頒布。仍令進往致祭所事。分付。仍命書榻敎曰。新除授承旨牌招。上曰。左副承旨與使臣入侍。出榻敎左副承旨洪仁浩。與謝恩正使朴明源。副使尹承烈偕入進伏。上曰。使臣進前。明源進前曰。逖違天陛。居然四朔。此時聖體。若何。上曰。一樣矣。明源曰。王大妃殿氣候。何如。上曰。一樣矣。明源曰。惠慶宮氣候。何如。上曰。一樣矣。明源曰。世子宮凡節。一享平善乎。上曰。連得好在矣。卿等萬里行役。無病往還。誠甚多幸矣。明源曰。無事往來。莫非王靈攸曁矣。上曰。勅行還後。所聞。果何如。明源曰。朝家恩賜。曠絶今古。沿路接待。又出常格。歸詑聖恩。感祝無地云矣。上命使臣先退。命讀海西殺獄文案批旨。仁浩讀奏訖。仍命退。承史以次退出。
정조 9년
乙巳四月十三日午時。上御重熙堂。左承旨入侍時。行左承旨朴祐源。記事官朴能源李崑秀尹行任。以次進伏訖。上曰。抄啓文臣親試。以十五日爲之。出榻敎上曰。今日坐直誰也。祐源曰。姑未停當矣。命退。諸臣以次退出。
정조 9년
行都承旨尹蓍東坐。行左承旨朴祐源坐。行右承旨李文源坐直。左副承旨李亨元未肅拜。右副承旨洪仁浩坐。同副承旨閔台爀坐直。注書朴能源仕一員未差。假注書李敬五仕直。事變假注書宋祥濬仕。
정조 9년
尹蓍東啓曰。漢城府判尹鄭尙淳。除拜後過三日。不爲出肅。依定式推考警責。仍卽牌招察任。何如。傳曰。允。
정조 9년
朴祐源啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
朴祐源啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于洪仁浩曰。同副承旨馳詣宗廟景慕宮。奉審摘奸以來。
정조 9년
申驥顯改差。代以宋祥濬爲事變假注書。
정조 9년
尹蓍東啓曰。事變假注書宋祥濬。時無職名。令該曹依例付軍職。冠帶常仕。何如。傳曰。允。
정조 9년
傳于尹蓍東曰。右承旨入侍。
정조 9년
尹蓍東啓曰。再明日抄啓文臣課講時。何承旨進去乎。敢稟。傳曰。右副承旨進去。
정조 9년
李文源啓曰。抄啓文臣親試。以十五日爲之事。命下矣。處所以何處爲之乎。敢稟。傳曰。明日卽孟朔孟日也。眞殿大奉審展拜相値。且聞試官。皆以本閣御眞大奉審進去云。親試及課講。退行於再明日。處所。以日次儒生殿講處所。爲之。
정조 9년
傳于閔台爀曰。騎馬一匹立之。史官一員待命。
정조 9년
以副校理金方行牌不進罷職傳旨。傳于李文源曰。只推。
정조 9년
以江華留守牙山倉漕船護送狀啓。傳于閔台爀曰。稅船旣過陽川境。待上來。雖於明日。點檢事。分付。
정조 9년
以全羅監司狀啓。還穀加分令廟堂稟處事。傳于閔台爀曰。依狀請施行事。令廟堂卽爲分付。
정조 9년
大司諫李度默疏曰。伏以。惟天惟祖宗。佑我宗祊。逆魁凶徒。次第就戮。國勢永鞏。賀儀誕擧。臣民歡忭。曷有其極。噫嘻。丙丁以來。亂逆之窮凶劇惡者。疊生層出。以至於夏賊而極矣。此實載籍以後所未聞所未見。眞是天地間一大變也。每一思惟。骨靑魂驚。尙何忍泚筆而書。汚口而言哉。苟有非常之變。則治以非常之法。自是當然底道理。适雲已行之例。不施於此賊。而將何施乎。在廷臣僚。孰無食肉寢皮之心。而其所聲討。未效碎首沬血之義。歷月經時。惟事玩揭。畢竟勘法。不過追奪其父。誅戮其妻而止。曾未幾何。果然有斗恭之變。而又出一夏賊矣。逆肚相連。凶言益憯。不道之供。殆有浮於夏賊。而所施之律。反不及於夏賊。王綱頹矣。民彝斁矣。古今天下。寧有是哉。世豈有二夏賊。而今旣有之矣。然猶同情終未究覈。逆種又不殄滅。輿憤何以少洩。王章何以快伸。臣謂夏恭兩賊。亟施适雲之例。英材斗恒等。依臺啓設鞫嚴覈。以絶亂萌焉。至於瑮福洋諸賊。又何其兇獰叵測之至此也。潛捐萬金之財。乃敢建宅而營窟。謀擧三道之兵。至欲指日而稱亂。或倡妖言。煽動人心。或稱異人。嘯聚徒黨。豈意獜亮之凶。復生於今日。巢角之計。更售於明時也。若非賴王之靈。不日剗除。則國家之憂。當如何哉。思之及此。不覺懍然。顧此三賊之凶。少無異同。而惟彼福榮。獨逭大逆之律。只用知情之法。刑政乖當。孰甚於此。且逆衡之千妖萬惡。爲諸賊之紹介。烱采之至凶極憯。以大逆而結案。則豈可以徑斃與梟示。有所饒貸。不施孥籍之典。以洩神人之憤哉。至若李光殷爲福榮接主人。道夏烱魯之爲凶賊爪牙者。決不可一毫容貸。臣謂福衡采三賊。竝施當律。光殷道夏烱魯等。亦爲設鞫得情。斷不可已也。嗚呼。十載之間。凶逆之變。無所不有。旋治旋發。愈往愈憯。反而究之。豈無其故也。惟其元惡大憝。或置近畿。視同薄罪。或移陸地。便從輕典。人心陷溺。義理晦塞。不芟其根而欲草之無滋蔓。不塞其源而欲水之無汎濫。豈理也哉。無怪乎枝葉漸長。脈絡相貫。至出昨今年來許多諸賊。言之痛心。直欲無生。旣往之失。固所當鑑。方來之憂。亦不可測。伏願前後三司之啓。竝賜允從。以爲防禍本杜亂階之地焉。仍伏念臣於昨秋。見叨是職。自速罪戾。重被人言。至今追思。惶愧靡措。臺端一步。便成鐵限。而只緣賀儀隔日。急於參班。區區情勢。有不暇顧。召牌之下。不得不冒沒出肅。分義雖伸。廉防都壞。自顧多恧。人將謂何。其不可一刻冒居。重貽淸朝之羞也。決矣。耿耿寸忱。竊自附於人人得誅之義。略貢憂憤之說。而亦非敢以言官自處也。伏乞聖慈。俯垂諒察。亟賜鐫削。以爲不職者之戒。千萬幸甚。臣無任屛營祈懇之至。答曰。省疏具悉。所陳悉諭諸批。情勢似然。本職許遞。
정조 9년
正言白師謹疏曰。伏以。惟天惟祖宗。眷佑我邦家。亂逆底平。賀儀載擧。臣民慶忭。曷有其極。臣卽伏見傳旨下者。放逐罪人有臣義駿宗甲。有依初下敎放送之命。噫。三人之負犯。何如。群下之聲討。何如。殿下終靳允愈。尙貸刑章。固已萬萬失當。而今此疎放之命。又下於處分間姑停之後。有若微眚薄過之遇赦蒙宥者然。噫嘻。此何事也。義理不可不正。隄防不可不嚴。而殿下近年以來。惟務好生之德。反忽懲惡之方。致使龍蛇未化。凶孽生心。臣竊不能無憾於天地之大也。矧此有臣等削版放逐之律。固不足以少懲其罪。而遽爾放宥。使同平人。則刑政之乖當。孰有大於此者哉。伏願殿下。還寢有臣義駿宗甲放送之命。亟加嚴鞫。快施當律。以爲正義理嚴隄防之道焉。臣無任屛營祈懇之至。答曰。省疏具悉。不必爭執。爾其勿辭察職。
정조 9년
持平李崇運疏曰。伏以。惟天惟祖宗。眷佑我邦家。群凶就戮。王法克伸。慶告廟社。禮擧嵩祝。臣民蹈忭。曷有其極。仍伏念臣姿本駑鈍。業止蟲篆。久從蔭途。旣滅奉職之效。晩登科籍。徒取倖占之譏。雖在冗官漫職。尙患不稱。言責重任。非所擬議。而月前薇垣新除。遽及於釋褐未久之際。臣揣才量分。承膺無路。再違嚴召。只蒙例勘。逋慢之罪自速。兢惶之忱冞切矣。曾未幾何。恩敍旋降。繼而有柏府除命。臣誠驚惶隕越。莫省攸措。雖欲固守初志。不敢爲進身之計。而適當賀儀隔日。他不暇顧。章皇出肅。粗伸義分。而臺閣之選。職任自別。上補衮闕。下糾官邪。豈可以如臣庸愚。苟然備數。以致辱聖簡而玷淸班也哉。玆敢略暴微懇。仰瀆崇聽。伏乞聖明。亟遞臣職。以爲重官方而安賤分焉。臣於丐免之章。豈宜贅及。而憂憤所激。不容泯默。敢此尾陳焉。嗚呼。聖化肸蠁。朝野乂安。是何凶醜逆孼。接迹而起也。粵自丙丁以來。迄于今十年之間。大憝巨慝。指不勝僂。而狐魅之面互變。梟獍之腸相連。陰謀凶計。千百其端。要其歸則一根柢也。一種子也。夫鄭妻之千妖萬惡。龜柱之三罪四案。卽今日臣子。不共一天之讎。而或偃處郊坰。或出置平陸。畢竟揆衡醜類。往來交通。而煽惑人心。量翼凶徒。糾結排布。欲售陰圖。此豈非元惡未除。餘孽潛滋之致乎。至於國榮之沮遏大計。實是忘君負國之劇賊。而竟死牖下。德相之投進凶疏。亦爲危社禍國之凶魁。而只斃獄中。此已失刑之大者也。若乃夏賊。有天地有君臣以來。所未聞所未有之逆也。其窮凶絶悖。百倍於詬天之雲海。稱兵之獜亮。至今追思。尙不覺骨靑膽掉。髮豎眦裂。直欲粉其骨而臠其肉。則無少長皆斬劓。殄滅無遺。實爲此賊準備之法。而子女之待年。諸姪之爲奴。反乖适雲已施之律。殆若尋常治逆之典。國法失當。天網太疎。擧國群情。莫不痛惋憤鬱。隱憂深慮矣。果然賊恭。又出於夏賊之門。勸成其凶書。提說其凶言。以至於夏賊所不道之言。忍發其口。有若浞澆之稔凶。祿緖之濟惡。其平居同室之內。謀議綢繆之際。斗恒英材。亦必參涉與聞。陰凶情節。萬無不知之理。此不可以緣坐之律。論斷而止。嚴鞫得情。寧容少緩。至若賊瑮。又是亘古所無之凶逆也。潛營巢窟。廣聚徒黨。賊衡賊福。互相表裏。逆洋逆采。爲其羽翼。譸張妖言。誑誘蚩氓。三道擧兵之計。暮春爲期之謀。禍機潛伏。國勢岌嶪。何幸乾道孔昭。罪人斯得。而衡賊之徑先致斃。采賊之但施軍律。孥戮之典。尙不顯加。其爲缺王章而鬱興憤。固已極矣。最是福賊。卽凶純之醜種。逆榮之至親。平日讎天怨國之凶心。包藏已久。締結諸賊。捐費萬金。其排布設施。無非此賊之所主張。則及今反形已具。逆節昭著之後。只用知情之律。應坐諸人。散配而止。此豈殲渠魁懲亂逆之道乎。且樂彬。自是凶逆餘孽。前後罪惡。已不容誅。而況今福賊事發之後。渠雖身在遠地。凶心逆腸。千里相連。陰謀祕計。敢曰不知。拿鞫之請。旣發於臺啓。荐棘之律。可謂失之太寬。論渠處地。與斗恒英材。少無異同。若欲窮覈逆情。則不問此輩。更於何處乎。臣謂斗恒英材及樂彬。設鞫得情。夬正王法。福衡采三賊。亟施孥戮之典。斷不可已也。嗚呼。今日在廷之臣。聚首而議。苦口而爭。經年閱歲。日復一日者。果何事耶。一則懲討。二則懲討。章疏積於公車。啓草堆於臺廳。懲討愈嚴。亂逆愈熾。此固群下不能沬血碎首。積誠回天之罪。而亦由於殿下之不能長慮遠圖。廓揮乾斷之致也。昔鄭子産。與子大叔。論治盜之策。其言曰。火烈猛。而民望畏之。故鮮死焉。水懦弱。而民狎玩之。故多死焉。子大叔不能用。終致鄭國之多盜。後而悔之。興兵盡殺而盜始止。今殿下之治逆。無或有違於子産之言耶。以殿下至仁之德。不忍之政。欲遂竝生之恩。而惟彼凶逆輩梟心狼性。終不底化。種下生種。滋蔓不絶。若不掃蕩窩窟。大加懲創。如子産治盜之術。則臣謂逆亂。無時而止也。豈不大可憂哉。今日三司之所爭執者。莫非王法之所不可容。公議之所不可已者。上下相持。迄無究竟之期。伏乞聖明。穆然三思。無論新舊臺啓。一竝允兪。使典憲夬伸。禍本永除。不勝幸甚。臣無任屛營祈懇之至。答曰。省疏具悉。所陳悉諭諸批。爾其勿辭察職。
정조 9년
戶曹參判徐有防疏曰。伏以。亂逆底平。賀禮誕擧。憤洩神人。歡均朝野。臣之所帶戶曹參判之任。與判書臣趙㻐。有友壻應避之嫌。揆以法例。在下當遞。乞命有司劃卽鐫改。以存公私。千萬幸甚。答曰。省疏具悉。疏辭下該曹稟處。
정조 9년
乙巳四月十四日午時。上御重熙堂。左承旨入侍時。行左承旨朴祐源。記事官朴能源。記注官承膺祚。記事官金鳳顯。以次進伏訖。上曰。戶曹賜牌前例。俄有謄入之命。謄來與否。注書出去。知入。可也。賤臣承命出問。以未及謄來之意。回奏。上曰。催促入之。賤臣承命催促。回奏曰。該吏持賜牌折受冊及續大典待令。而前例則別無可以書入者云矣。上曰。雨意似緊矣。祐源曰。日熱頗甚。密雲不散。似大霔矣。上命退。諸臣以次退出。
정조 9년
乙巳四月十四日酉時。上御誠正閣。右承旨入侍時。行右承旨李文源。假注書李敬五。記事官金鳳顯李崑秀。以次進伏訖。上曰。戶判何又引義云耶。文源曰。以向來緘答事。方此待罪本曹事。姑未擧行云矣。上曰。處義迄可休矣。豈有遭彈自廢之理乎。文源曰。非但情地之危蹙。遭彈之時。親病越添。故以此成遺恨。不欲從宦云矣。上曰。此尤萬萬過矣。孝子之心雖無窮。似此不當之處義。反有貽累之慮。此則元不必成言矣。田民草記。連加催促。可也。文源曰。俄已申飭矣。上曰。雨意方濃。今則望雨不至緊切耶。文源曰。數昨之雨。頗浹洽。故姑不渴望。而間日霏灑。亦是農家之願矣。上曰。向日之雨。兩麥則雖周洽。秧坂似不足。湖中內浦。亦未浹洽云矣。文源曰。移秧節早。沾潤亦足矣。此後五六月。若連有雨澤。則庶占豐登之望矣。命書榻敎曰。在外承旨許遞。前望單子入之。又命書大司諫李度默。持平李崇運。正言白師謹疏批。仍命退。承史以次退出。
정조 9년
行都承旨尹蓍東坐。行左承旨朴祐源坐。行右承旨李文源坐。左副承旨李亨元坐直。右副承旨洪仁浩坐。同副承旨閔台爀坐直。注書朴能源病一員未差。假注書洪義浩仕金孝建仕直。事變假注書宋祥濬仕。
정조 9년
李文源啓曰。日次儒生殿講。以十六日爲之事。命下矣。處所以何處爲之乎。敢稟。傳曰。宣政殿爲之。
정조 9년
傳于尹蓍東曰。左承旨與親試試官閣臣入侍。
정조 9년
尹蓍東啓曰。假注書李敬五。身病猝重。勢難察任。今姑改差。何如。傳曰。允。
정조 9년
李敬五改差。代以金孝建爲假注書。
정조 9년
以日次儒生書啓。傳于李文源曰。上齋生入來。受御題退。與明日居齋儒生應製。再明日還宮後呈券。
정조 9년
傳于閔台爀曰。兵曹參議之代口傳差出。
정조 9년
吏曹口傳政事。以趙興鎭爲兵曹參議。
정조 9년
閔台爀。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 9년
閔台爀。以禮曹言啓曰。今四月十七日。永祐園親祭時。自上當有散致齋之禮。而正日只隔二日。散齋勢未及。依例磨鍊。殿下自今日散齋一日於別殿。致齋一日於正殿。凡散齋。有司不啓刑殺文書。致齋。唯享事諸享官及近侍之官應從升者。竝散齋一日於正寢。致齋一日於本司。陪享百官諸衛之屬。各於本司。淸齋一宿事。知委。何如。傳曰。允。
정조 9년
李亨元。以戶曹言啓曰。慶熙宮差備內外前後執頉處。修改吉日。令日官推擇。則今月二十二日卯時爲吉云。分付繕工監。別定監役官。以此日時始役。而亦令本曹郞廳。眼同擧行。何如。傳曰。有擧贏之歎。而許久抛置。亦甚可悶。卿從近進詣奉審後。論理草記。可也。
정조 9년
李亨元。以戶曹言啓曰。時御所各處墻壁垣宇奉審草記批旨內。雨漏處四月念後修改事。命下矣。修改吉日。令日官推擇。則今月二十日卯時爲吉云。分付紫門監。以此日時始役。而亦令本曹郞廳監董擧行。何如。傳曰。允。
정조 9년
李亨元。以戶曹言啓曰。日前筵中。訓鍊大將具善復。行司直金鍾秀。竝賜田民事。命下矣。取考續典。則功臣一等。田一百五十結。奴婢十三口。丘史七口。二等。田八十結。奴婢九口。丘史四口。三等。田六十結。奴婢七口。丘史二口。又考忠勳府謄錄。則佐命功臣一等。田一百五十結。奴婢十三口。丘史七口。二等。田一百結。奴婢十口。丘史五口。三等。田八十結。奴婢八口。丘史三口。靖難功臣一等。田二百結。奴婢二十五口。丘史七口。二等。田一百五十結。奴婢十五口。丘史五口。三等。田一百結。奴婢七口。丘史三口。佐理功臣一等。田四十結。奴婢五口。丘史五口。二等。田三十結。奴婢四口。丘史四口。三等。田二十結。奴婢三口。丘史三口。四等。田十結。奴婢二口。丘史二口。平難光國扈聖宣武淸難靖社揚武功臣。田民賜給。竝如續典所載之數。而前例則奴婢丘史。以外邑案付者。自本家指名望呈。田結則或以量外加耕。或以數外官屯。亦自本家望呈折給。曾無元結劃給之例矣。今番凶逆。卽振古所無。而幸賴兩重臣之先機殫誠。掃淸凶殄。則合施優等之賞。而莫重恩典。自臣曹有不敢擅便。何以爲之。敢稟。傳曰。依草記施行。
정조 9년
李亨元。以戶曹言啓曰。訓鍊大將具善復。行司直金鍾秀。合施優等之賞事。本曹草記批旨內。依草記施行事。命下矣。以續典一等例。田一百五十結。奴婢十三口。丘史七口。待望呈折給之意。敢啓。傳曰。兩重臣皆有必辭之意。待其望呈。則成給未易。王牌敎旨。令政院先以結數口數。今日內安寶。成給敎旨。措辭當書下。以此分付該房。可也。
정조 9년
李亨元。以戶曹言啓曰。日省錄一百十六卷。正書時書寫人等。各木一疋。編輯時謄錄抄出備吏五人書寫二人。各木一疋施賞後。草記事。命下矣。日省錄書寫一百十六人。各木一疋。編輯時謄錄抄出備邊司書吏五人書寫二人。各木一疋。合木二同二十三疋題給之意。敢啓。傳曰。知道。
정조 9년
閔台爀。以兵曹言啓曰。今此動駕時。侍衛不可不備。宣傳官未差之代口傳差出。以爲備員侍衛之地。何如。傳曰。允。
정조 9년
兵曹口傳政事。以任屹爲宣傳官。
정조 9년
閔台爀。以兵曹言啓曰。今四月十七日永祐園擧動時。各殿問安及承史所騎馬。依京擧動置之。而只內吹所騎馬。依再昨年例。京畿驛馬二十三匹補把之意。分付本道。何如。傳曰。允。
정조 9년
乙巳四月十五日午時。上御重熙堂。左承旨與親試試官閣臣入侍時。行左承旨朴祐源。檢校直閣鄭東浚徐龍輔。假注書李敬五。記事官李崑秀尹行任。以次進伏訖。上曰。抄啓試券入之。行任持入。上命考試訖。命書傳敎曰。再明日當詣永祐園展拜。以此知悉。隨駕東西班軍兵。皆依再昨年例擧行事。分付。出宮門路。當自弘化門。由景慕宮前路。亦以此意。分付。又命書傳敎曰。動駕雖以再明日下敎。頗有雨意。排設房隨駕營門。帳幕排設。待明日晩後日氣出送事。預爲知委。又命書榻敎曰。明日侍衛雲寶劍外。只入直擧行。又下敎曰。隨駕營門敎鍊官。使之待令。備邊郞及戶惠郞京兆郞廳發牌事。分付。仍命退。諸臣以次退出。
정조 9년
行都承旨尹蓍東齋宿。行左承旨朴祐源齋宿。行右承旨李文源齋直。左副承旨李亨元齋宿。右副承旨洪仁浩齋宿。同副承旨閔台爀齋直。注書朴能源病一員未差。假注書洪義浩齋宿金孝建齋直。事變假注書宋祥濬仕。
정조 9년
傳于閔台爀曰。左承旨入侍。
정조 9년
尹蓍東啓曰。明日大駕詣永祐園。入齋室後。王大妃殿惠慶宮。問安。何承旨進去乎。敢稟。傳曰。同副承旨進去。
정조 9년
傳于尹蓍東曰。抄啓文臣金熙朝。臺職許遞。
정조 9년
李文源。以禮曹言啓曰。今四月十八日。獻陵兩陵上。宣陵大王陵上。石物塗灰修改事。啓下矣。兩陵相距不遠。本曹堂上郞廳。各一員。依例兼進。以除廚傳之弊。何如。傳曰。允。
정조 9년
記事官金鳳顯書啓。臣敬奉聖諭。馳往傳諭于南部薰陶坊苧廛洞契判府事徐命善所住處。則以爲臣於杜門屛蟄之中。伏承史官。臨宣聖旨。問臣進參於明日陪班與否。臣之藥院兼帶。旣未卸下解。則當此園寢展拜之日。職在保護。何敢爲偃然落後之計哉。第臣情踪旣深危臲。病勢近益苦重。大小公會。末由趨造。前後闕禮。非止一再。而每以微臣去就。仰浼宸聽。亦涉煩瀆。一味泯蹙。只自訟愆而已。今於飭敎之下。欲進則情病如右。欲不進。則分義是懼。臣誠反覆思量。不知所以仰對也。臣謹當祗詣闕下。恭瞻羽毛之美。仍隨陣後。自效陪扈之誠。而至若晏然參班。視同無故。則必致道路之指點。重貽縉紳之羞恥。臣雖被方命之誅。萬無奉承之道。伏地隕越。唯冀曲諒之聖恩云矣。敢啓。傳曰。知道。卿何若是爲引。況今藥院之班。無隨駕之人。卿職在保護。決不可只行迎送之禮。更遣史官。諭予此意。安心參班事。卽爲傳諭。
정조 9년
尹蓍東。以宗親府有司堂上意啓曰。今此永祐園展拜時。宗臣每品十二員。例爲隨駕。而差祭及摠管。老病人員外。只是四員。以此數。依前例隨駕之意。敢啓。傳曰。知道。
정조 9년
閔台爀。以兵曹言啓曰。今四月十七日。永祐園動駕時。右邊捕盜大將具明謙。以禁衛中軍隨駕矣。還宮間。左邊捕盜大將李敬懋。姑令兼察。何如。傳曰。允。
정조 9년
閔台爀啓曰。因兵曹草記。永祐園擧動時。右邊捕盜大將具明謙。以禁衛中軍隨駕矣。還宮間。左邊捕盜大將李敬懋。姑令兼察事。允下矣。左邊捕盜大將李敬懋。卽爲牌招。以爲聽傳敎之地。何如。傳曰。允。
정조 9년
李亨元。以兵曹言啓曰。今四月十七日。武臣堂上朔試射日次。而動駕相値。不得爲之之意。敢啓。傳曰。知道。
정조 9년
李亨元。以禁衛營言啓曰。今四月永祐園擧動時。本營騎士三番鄕軍五哨隨駕事。命下矣。外營各處入直將官軍兵等。依例除標信。出用。銅龍門西營兩處入直將官軍兵及新營入直騎士。待標信出用。而西營銅龍貳極建陽等門把守。依兵曹節目。以訓鍊都監餘軍替把。而還宮後還爲替直之意。敢啓。傳曰。知道。
정조 9년
乙巳四月十六日卯時。上御宣政殿。日次儒生殿講入侍時。行都承旨尹蓍東。行右承旨李文源。左副承旨李亨元。右副承旨洪仁浩。同副承旨閔台爀。假注書金孝建。事變假注書宋祥濬。記注官金健修。記事官金鳳顯。以次進伏訖。上曰。抄啓文臣親試。同爲擧行事。分付。賤臣承命出傳。引儀唱臚。謁者。引殿講試官儒生及親試試官。應製文臣等分東西入就拜位。殿講試官領敦寧鄭存謙。吏曹判書李命植。行副司直申大升。大司成金宇鎭。行副司直權以綱。吏曹佐郞趙濟魯。校理申耆。親試試官原任提學李徽之。二提學吳載純。二直提學朴祐源。原任直閣李秉模。檢校直閣鄭東浚。以次入就。行四拜禮訖。上命之上殿。諸臣上殿。存謙徽之等。進前曰。日間聖體諸節。若何。上曰。一樣矣。命秉模。書表題擬唐翰林學士柳公權。謝於御筵賡詩之日。覽薰風自南來。殿角生微涼之句。屢加稱賞。仍命書諸壁。命抄啓文臣及四學掌色製進。仍命儒生等應講。上曰。諸臣小退。待抄啓文臣製進。持試券入侍于便殿。可也。殿講畢後。命書傳敎曰。日次儒生。殿講時。略粗儒生。紙筆墨施賞。考例捧傳旨。又命書傳敎曰。明日動駕時軍兵。依再昨年例。使之磨鍊。而今聞兵判言。伊時則。以經宿之故。與卽日還宮時有異云。守宮大將。高峰斥候通路伏兵。竝置之。蓍東曰。當該注書。誤告講栍。推考。何如。上曰。依爲之。出擧條蓍東曰。當該注書。誤書講紙。推考。何如。上曰。依爲之。出擧條上還內。諸臣以次退出。
정조 9년
乙巳四月十六日酉時。上御重熙堂。左承旨入侍時。行左承旨朴祐源。假注書金孝建。記事官金鳳顯李崑秀。以次進伏訖。祐源曰。明日出宮門路。以何處爲之乎。敢稟。上曰。以貳極門爲之。上曰。有雨意乎。祐源曰。似有霧氣。而連吹西風。雨意已霽矣。命退。承史以次退出。
정조 9년
行都承旨尹蓍東坐。行左承旨朴祐源坐。行右承旨李文源坐直。左副承旨李亨元坐直。右副承旨洪仁浩坐。同副承旨閔台爀坐。注書朴能源病一員未差。假注書洪義浩仕金孝建仕直。事變假注書宋祥濬仕。
정조 9년
大駕詣永祐園。入齋室後。王世子。遣宮官口傳問安。答曰。知道。
정조 9년
王大妃殿惠慶宮。遣承旨問安。答曰。知道。
정조 9년
傳于朴祐源曰。左承旨入侍。
정조 9년
李亨元。以兵曹言啓曰。依下敎。日傘奉持驛卒二名。近杖軍士二名。木綿各一匹。施賞之意。敢啓。傳曰。知道。
정조 9년
永祐園。親祭祭報府。亞獻官左議政洪樂性。終獻官判府事金熤。贊禮禮曹判書李在簡。典祀官奉常正李家煥。園司別檢李亨達。執禮副應敎李敬一。執尊吏曹佐郞趙濟魯。大祝待敎李崑秀。祝史校理趙弘鎭。齋郞校理申耆。贊者引儀吳學儉崔慶鎭。謁者假引儀李嗣萬。引儀慶明運。贊引假引儀成元柱吳世忠。祭監監察韓永運金必泰。
정조 9년
乙巳四月十七日卯時。上詣永祐園。擧動入侍時。行都承旨尹蓍東。行左承旨朴祐源。行右承旨李文源。左副承旨李亨元。右副承旨洪仁浩。同副承旨閔台爀。二直提學吳載純。檢校直閣鄭東俊。待敎李崑秀。檢校待敎尹行任。假注書洪義浩金孝建。記注官金健修金鳳顯。以次侍立。上具戎服。乘馬從貳極門以出。上曰。藥房都提調許。遣史官卽爲參班事傳諭。義浩承命出往。駕到弘化門外。上曰。右副承旨見都提調。卽起參班事。更爲敦諭。仁浩承命出往。駕過景慕宮前路。通禮啓請下馬。上下馬。過門前乘馬。命都承旨。奉審宮內。蓍東。承命出往。命書傳敎曰。爲卿勉出。提調不參。而尙不許遞。且今副提調。以都承旨奉審出去。則藥院班空。卿何不蹔時進身乎。如欲必辭。則還宮後當有曲諒之道。卽爲參班。仍卽入侍。仁浩復命曰。臣承命往諭於徐判府事。以爲臣情勢危蹙。不可參班。聖敎之下。只自悚惶云矣。又命書傳敎曰。三遣史官。且遣承宣。敦諭備至。如是力辭。以卿平日體國之誠。何乃過引至此。況身居保護。院班無人。此亦豈非卿勉膺之一大端乎。更此駐馬敦召。卿其安心勿辭。卽爲參班。駕過館儒祗送所。命亨元。問館儒曰。昨日應製。何時盡製乎。儒生等曰。已爲製進矣。駕至園所。上曰。問安安徐。先行展拜禮事。分付。仍入大次。改具翼善冠黲袍烏犀帶白皮靴。詣版位。行再拜禮。仍詣園上奉審。命園司前導。又奉審碑閣。還入齋室。祭時至。左通禮詣大次前。啓請中嚴。又啓外辦。上具翼善冠黲袍烏犀帶白皮靴。盥洗以出。乘輿至紅門外。降輿。贊禮前導。詣版位行再拜禮。仍行初獻禮。贊禮。前導詣尊所。西向立。文源酌酒。仁浩爵受酒。仍詣神位前。北向跪。祐源捧香盒。台爀捧香爐。上三上香。亨元。以爵跪進。上執爵獻爵。授仁浩。奠于神位前。贊禮啓請。俯伏興少退。北向跪。上跪。大祝讀祝訖。上俯伏興平身。降復位。仍行亞獻禮終獻禮如儀。上復位再拜。仍行望燎禮。贊禮啓告禮畢。上還入小次。小頃。上乘輿出齋室。承史閣臣及訓鍊大將具善復。兵曹判書趙時俊。以次陪從。上從園寢後麓周審。至補土處。顧謂善復曰。此處當爲補築耶。善復曰。然矣。此外。又有山脊小路處。不可無補築之擧矣。上曰。此所謂石築者。乃指馬場石城而言也。實則天作之地也。仍命諸臣。騎馬以從。村民男婦老少。環擁而觀光者。處處有之。上招問農形及雨澤。皆曰。有豐徵矣。仍至松陰下。駐蹕降輿。命諸臣入侍。宣飯訖。上謂善復曰。拜峯山補土之役。不過數日可畢。而安樂峴磗石鋪設。亦係不可已之事。然而卿今老矣。此等事。無可繼卿者。第禁將爲人勤幹可仗。始役時同爲監董。似好矣。仍命宣傳官。以令旗。招禁將入侍。禁衛大將徐有大進伏。上曰。兩處補土補石之役。訓將難以獨管。始役日。卿與訓將。同來監董。可也。拜峯山補土。則從近擇日擧行。而安樂峴鋪石。則係是巨役。待秋爲之。好矣。又命園司入侍。別檢李亨達進伏。上曰。本園守僕中。自三年內隨行者。頃有帖加之命矣。追聞有混被賞典之事。反有當參見漏之人云。園司出去。與訓將。同爲査問以奏。可也。亨達。出問後。入奏曰。三年內事知守僕。則只是朴景仁一人。而向來加資人李成弼。則果有瞞告希賞之罪。故今方從末降座云矣。上命書傳敎曰。周審園所後麓。惟拜峰山後榦門路穿鑿處。補土役事。訓將旣承筵敎。從近擇日。留宿園底。完役後復命。安樂峴礴石鋪設之役。待秋亦爲擧行。軍丁石子。兵曹及三營門。分力爲之事。分付。今日展拜時。本園守僕及守護軍等。令該曹。考例施賞。其中守僕朴景仁。自三年內至今隨行。向來帖加。亦未免見漏云。帖加成給。上曰。園司亨達。今日奏對。頗極詳明。殊可嘉也。聞其登科不久。雖不施陞敍之典。而不可無賞。牧場馬一匹。特爲面給。使之親受。可也。亨達。拜受牽而出。又命惠堂訓將入侍。善復時俊進伏。上曰。聞本園園軍。以復戶太薄之故。頗有呼冤之端云。不可無通變之擧矣。時俊曰。他陵寢則陵軍復戶。爲一百五十結。而本園則爲九十結云。渠輩稱冤。固無怪矣。上曰。本園事體。與他自別。依他陵寢例施之。似好矣。仍命書傳敎曰。本園事體。亞於陵寢。復戶結數。如是零星。依他陵寢例。以一結五十卜劃定事。分付戶惠廳。上乘輿。向主峯至峻急處。上舍輿而步。及至上峯。周覽良久。上曰。予雖不習於堪輿之說。而以凡眼觀之。龍勢形局。四面環拱。眞可謂天成之基也。於是。諸臣齊奏曰。今日天氣淸朗。展謁禮成。親勞玉趾。至登主峯。有此周審之擧。此實出於羹墻之聖慕。臣等不勝欽頌之至。至於山勢龍形。雖以臣等愚見言之。眞太平萬世之地也。尤不任歡幸之忱矣。上降至崗麓下。乃乘輿進發。又駐蹕於樹陰下。命諸臣入侍。命祐源。呼寫御製七言絶句一首。仍令諸臣賡進。諸臣。拜手敬玩。以次賡進訖。上乘輿。從園寢後麓。還入齋室。命書傳敎曰。侍衛百官揷羽。又命書傳敎曰。兩廟司。各賜弓矢一部。守僕。各木貳疋。依例施賞。又命書傳敎曰。都承旨馳詣元陵。奉審局內諸陵。一體奉審以來。又命書傳敎曰。禮房承旨與園官。入侍。又命書傳敎曰。自園所洞口。至興仁之門外。捧上言。鼓三嚴。通禮啓請外辦。上具戎服。乘馬以出。至安樂峴。命設幕次於路傍。上下馬入幕次。上曰。時原任大臣入侍。出榻敎孝建承命出傳。與領敦寧鄭存謙。判府事徐命善。左議政洪樂性。判府事李福源金熤。偕入。訓鍊大將具善復。同爲入侍。上命掖隷。扶掖諸大臣以上。存謙等進前曰。日氣晴好。展謁禮成。周審局內。至登主峯。聖慕克伸。臣等不勝欣忭之至。上曰。今日周審。果爲拜峯山補土之役。而仍登主峯矣。雖以凡眼言之。左右環拱。龍勢綿遠。可謂天作之地。殊甚萬幸。仍謂命善曰。今日處義。卿何過引至此耶。命善曰。臣之情地。萬萬危蹙。屢承飭諭。而終不敢偃然參班者此也。上曰。誠過矣。卿等亦皆以徐判府今日處義。爲何如耶。存謙等曰。判府事之今日處義。可謂過矣。命善曰。臣之所以隱痛在心者。世安有兄爲逆而弟爲忠之理乎。臣於向者筵席。奏以自廢之義者。誠以此也。上曰。何必如是爲引也。人言之至此。亦以憎卿者多故也。命善曰。緣臣無狀。不早屛退。至使辱及於父兄。在臣私痛。豈無自廢之義乎。旣承曲諒之敎。故今雖參班登對。而私心尤萬萬悶隘矣。上曰。卿言過矣。今日處義亦過矣。今此路次之召接卿等者。蓋以此處鋪石之役。事係重大。且是巨役。故欲詢問於僉卿而決之故也。年前李廷仁爲本園參奉時。有請鋪磗石之事矣。追聞其人。頗有計慮。今日周審時。訓將。亦以此爲言。予意亦然。以目下所見言之。峴路比諸五六年前。漸致頹夷。豈不可悶乎。存謙等曰。此處鋪石。似是不可已之事。而至爲重難。必也博詢廣議。然後可以擧行矣。福源曰。雖以堪輿之理言之。無論龍脈之緊歇。有當補土處。有不當補土處。此亦廣問於堪輿精明之人。然後始可決定矣。上曰。卿等之言。果好矣。從近卿等。與訓將。出來奉審。待諸議歸一後。擧行。可也。因賜饌于諸大臣及承史閣臣訖。命書榻敎曰。安樂峴磗石鋪設時。諸大臣。與訓將禁將出來。看審後擧行。仍出幕次。通禮。跪啓請乘馬。上乘馬進發。至東關王廟。命歷臨。至廟門外。降馬入廟。行再拜禮訖。出廟門。乘馬進發。奉朝賀金致仁。祗迎于路左。上曰。切欲召接。而旣着平服。似如何矣。義浩。承命出傳後。回奏曰。平服之故。惶恐不敢進見云矣。上曰。然則以方有通編相議事。還宮後從當引見之意。傳諭。可也。義浩。又承命出傳。上至景慕宮前路。降馬。仍命禮房承旨。奉審以來。仍至館橋降馬。命儒生製述試券。待還宮卽爲捧入。至弘化門外。分命宣傳官。持標信解嚴各營將卒。仍由弘化門貳極門還內。諸臣以次退出。
정조 9년
乙巳四月十七日酉時。上御重熙堂。左承旨入侍時。行左承旨朴祐源。假注書金孝建。記事官金鳳顯李崑秀。以次進伏訖。上命入館儒應製試券。親考訖。以生員李晩祥爲壯元。入格儒生等。賞賜紙筆墨有次。崑秀曰。臣以兼任校書館事。有所仰奏矣。本館物力。近益凋殘。而以書籍衙門。大小科試一應書冊。專當進排。如經史等冊子。則遺儲雖不敷。用後還下之故。足可以分排責立。而至於千字。則一經塡表。輒致傷汚。伊後科場。又復以新件待令。館儲竭於刊印。館吏疲於督促。雖屬細費。積小成大。當此蘇瘼之日。不可無變通之擧。此後則。除非親臨科試外。式年增廣別試及定試初試。則自主掌官擧行。節製及儒生製述等科。則自成均館。擔當進排。則旣有省費之效。亦出共濟之義。四館所旣掌科試。以此意出擧條。令本館稟處。何如。上曰。依爲之。雖値親臨科試時。入門數。如未滿百數。勿爲進排。可也。出擧條命退。承史以次退出。
정조 9년
行都承旨尹蓍東坐。行左承旨朴祐源坐。行右承旨李文源坐。左副承旨趙尙鎭坐直。右副承旨洪仁浩坐直。同副承旨閔台爀式暇。注書朴能源病一員未差。假注書金孝建仕朴蓍壽仕直。事變假注書宋祥濬仕。
정조 9년
藥房副提調尹蓍東啓曰。祗謁園寢。聖慕克伸。天氣淸和。回鑾萬安。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣不任區區伏慮。敢來問安。竝此仰稟。答曰。知道。不必入診。
정조 9년
閔台爀。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
閔台爀啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
閔台爀啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
尹蓍東啓曰。左副承旨李亨元。今日不爲仕進。牌招。何如。傳曰。許遞。前望單子入之。
정조 9년
以來二十一日。輪對取稟。傳于閔台爀曰。爲之。
정조 9년
傳于閔台爀曰。右承旨。與平安監司洪忠監司。入侍。
정조 9년
備忘記。平安監司鄭一祥下直。長弓一丈。長箭一部。片箭一部。筒兒一箇。洪忠監司李得臣下直。長弓一張。長箭一部賜給。
정조 9년
洪仁浩啓曰。卽者漢城府郞廳來言。今日內回啓事。命下矣。判尹纔已許遞。次堂例不得擧行云。何以爲之。敢稟。傳曰。令次堂擧行。
정조 9년
以慶尙監司農形雨澤狀啓。傳于李文源曰。十一日之雨。昌寧河東等二十三邑。果皆均洽與否。詳細狀聞事。回諭。
정조 9년
傳于尹蓍東曰。因嶺人金㙆入擬事思之。每欲提飭而未果。李鼎德聞是先正後孫云。而堂后假官。一番擬望之後。皆不擧論。至於春坊說書。其亦當窠。亦不通擬。此後申飭銓曹。着實收用。
정조 9년
有政。吏批。判書李命植。參判李敬養進。參議黃昇源式暇。行都承旨尹蓍東進。以朴師崙爲大司諫。李遇濟爲持平。趙弘鎭爲應敎。李殷模爲副修撰。沈有鎭爲戶曹參判。呂駿永爲內資奉事。金鋎爲長寧殿別檢。濟州牧使單尹得逵。
정조 9년
再政。徐有寧爲判尹。申大升爲右尹。金翊休爲兵曹參知。領府事金相喆爲藥房都提調。魚錫定爲同義禁。林道浩爲校理。朴宗祿爲永禧殿參奉。